Klubhuis bied tydelike tuiste vir uitgesette huurders - Local News - Erongo
Wednesday, September 30th, 2020 23:19:16
Klubhuis bied tydelike tuiste vir uitgesette huurders
'n Groot aantal huurders staar uitsettings in die gesig omdat hulle nie huur kan betaal nie.
Mnr. Paul Fisher; Narraville Gemeenskapsgroep; "Die huidige situasie is baie onhigiënies..."
'n Onbekende toekoms wag vir 25 gesinne (72 kinders en 25 volwassenes) wat hulself op straat en in die koue bevind het ná hulle deur hul huurders uitgesit is weens wanbetaling van huurgeld.
Die groep word tans in die Narraville klubhuis gehuisves wat as 'n stemlokaal in die komende verkiesing gebruik gaan word.
Die munisipaliteit het die fasiliteit as tydelike maatreël beskikbaar gestel nadat die groep by die polisie vir hulp gaan aanklop het en toe besluit het om in die ope lug rondom 'n vuur te slaap.
Met verloop van tyd het die gemeenskap ingespring en kos aan hulle begin voorsien.
Die voorsitter van die Narraville Gemeenskapsgroep, mnr. Paul Fisher, het bevestig dat daar 'n vergadering Vrydag met die Erongo-goewerneur gehou is waar die mense se lot bespreek is.
"Ons het geen besluite geneem nie en 'n opvolgvergadering sal gehou word om die saak verder te bespreek. Die huidige situasie is baie onhigiënies en die Shack Dwellers-groep het aangebied om te kyk hoe hulle die mense kan help. Farm 37 is ook as 'n moontlike oplossing genoem."
Fisher het egter gesê die verwagtinge vir die beskikbaarstelling van gratis grond is onrealisties.
"Daar is begrip vir die situasie en die feit dat omstandighede mense hierin dwing. Meer mense is besig om hul werk te verloor, so dinge gaan net vererger. Niks is egter verniet nie."
Mnr. Ryan Gordon, 'n woordvoerder van die groep haweloses, voer egter aan die munisipaliteit het aan hulle opdrag gegee om 'n stuk grond vir die mense te vind.
"Gesinne is in die koue uitgesit. Hulle het geen heenkome nie. Ons het by die burgemeester, onderburgemeester, die goewerneur en selfs die adjunkminister van grond, mnr. Derick Klazen, vir 'n oplossing gepleit. Hulle het ons opdrag gegee om 'n stuk grond te vind waar 'n tent of tente opgerig kan word sodat mense tydelik daar gevestig kan word. Die mense is desperaat en bereid om te betaal."
Me. Penelope Martin-Louw, die onderburgemeester van Walvisbaai, sê die munisipaliteit is besig om na oplossings vir die betrokke groep mense te soek.
Die onderburgemeester sê die raad het vroeër talle skenkings van tente ontvang, maar dat die skenkers spesifiek versoek dat dit alleenlik vir die brandslagoffers van Twaloloka (nou Otweya) gebruik word.
Mnr. Hasan Winckler, een van die dakloses, het gesê hy en sy familie bevind hulle waar hulle is as gevolg van die swak ekonomiese omstandighede.
"Ek en my vrou sukkel sedert Oktober verlede jaar om kop bo water te hou. Ons is bygestaan, maar die hulp het al hoe minder geword namate die maande aangestap het. Ek het tred verloor met hoeveel mense ek skuld. Ons het al soveel keer getrek. Nou is ek haweloos."
Gebou word gesloop
Van die inwoners wat tans onwettig in 'n ou gebou (H&A Court in Narraville) bly, voer aan dat daar slegs vir sekere inwoners voorsiening gemaak word.
Die inwoners sê hulle lewe in vrees dat hulle hul ook op straat gaan bevind, omdat die woonstelkompleks en omliggende woonstelle binnekort gesloop gaan word deur die geslote korporasie (CC) wat die eiendom besit.
Een van die eienaars, mnr. Bradley Basson, 'n bekende prokureur in Windhoek, het bevestig dat diegene wat daar bly, dit onwettig doen.
"Hierdie inwoners het geen kontrak met my nie. Ek het nog nooit enige huurgeld van enige een van hulle ontvang nie. Daar is geen water of elektrisiteit gekoppel nie. Ek het die gesondheidsinspekteur van die munisipaliteit die plek laat ondersoek en dit is as onveilig vir bewoning verklaar."
Basson het gesê die plan was aanvanklik om die kompleks en die omliggende geboue vroeër vanjaar te sloop.
"Covid het dié voorneme egter gekeer. Maar sodra die inperkings opgehef word, sal ons voortgaan met ons planne. 'n Argitek het reeds begin om planne op te trek vir die nuwe gebou wat ons daar gaan oprig."
Basson het ook gerugte ontken dat die geboue deur Chinese besit word.
"Ek het die geboue 'n paar maande gelede besoek saam met lede van 'n Chinese maatskappy wat kontrakteurs vir die beoogde projek is. Twee jaar gelede het ek die geboue laat opknap en twee weke later is die geboue weer beskadig. Dit het gelei tot die besluit om dit heeltemal te sloop en 'n nuwe woonstelkompleks te bou."
'n Groep inwoners van Narraville het onlangs die skoonmaak gereël van 'n woonstelkompleks by die gebou wat deur 'n brand beskadig is, met die doel om twee van die gesinne wat tans in die klubhuis gehuisves word, daar te akkommodeer.
Volgens die leier van die skoonmaakinisiatief, mnr. Harold Davids, het hy toestemming van Basson verkry om voorlopig mense daar te huisves.